Lieta C‑400/05

B.A.S. Trucks BV

pret

Staatssecretaris van Financiën

(Hoge Raad der Nederlanden lūgums sniegt prejudiciālu nolēmumu)

Kopējais muitas tarifs – Kombinētā nomenklatūra – Tarifu klasifikācija – Apakšpozīcija 8704 10 – Automašīna, kas paredzēta lietošanai būvlaukumos un materiālu pārvadāšanai un izkraušanai, kā arī lietošanai uz ceļiem

Sprieduma kopsavilkums

Kopējais muitas tarifs – Tarifu pozīcijas – Pašizgāzēji, kas papildus var pārvietoties pa valsts asfaltētajiem ceļiem

Tas, ka pašizgāzēju, kas ir izgatavoti īpaši un galvenokārt lietošanai ārpus valsts asfaltētajiem ceļiem, raksturīpašības ļauj tiem papildus pārvietoties pa valsts asfaltētajiem ceļiem, netraucē tos klasificēt kā pašizgāzējus minētās Kombinētās nomenklatūras, kas iekļauta Regulas Nr. 2658/87 par tarifu un statistikas nomenklatūru un kopējo muitas tarifu I pielikumā, apakšpozīcijas 8704 10 izpratnē.

Kaut arī, lai pašizgāzējus varētu klasificēt minētajā apakšpozīcijā, tiem ir jābūt īpaši izstrādātiem materiālu pārvadāšanai un izkraušanai ārpus ceļiem, tomēr ne no apakšpozīcijas teksta, ne no Kombinētās nomenklatūras un Harmonizētās sistēmas skaidrojošajām piezīmēm neizriet, ka minētajiem pašizgāzējiem ir jābūt izstrādātiem tādā veidā, lai tos varētu lietot tikai ārpus ceļiem.

(sal. ar 36., 37. un 41. punktu un rezolutīvo daļu)

TIESAS SPRIEDUMS (piektā palāta)

2007. gada 11. janvārī ( )

Kopējais muitas tarifs – Kombinētā nomenklatūra – Tarifu klasifikācija – Apakšpozīcija 8704 10 – Automašīna, kas paredzēta lietošanai būvlaukumos un materiālu pārvadāšanai un izkraušanai, kā arī lietošanai uz ceļiem

Lieta C‑400/05

par lūgumu sniegt prejudiciālu nolēmumu atbilstoši EKL 234. pantam,

ko Hoge Raad der Nederlanden (Nīderlande) iesniedza ar lēmumu, kas pieņemts 2005. gada 11. novembrī un Tiesā reģistrēts 2005. gada 16. novembrī, tiesvedībā

B.A.S. Trucks BV

pret

Staatssecretaris van Financiën.

TIESA (piektā palāta)

šādā sastāvā: palātas priekšsēdētājs R. Šintgens [R. Schintgen], tiesneši E. Borgs Bartets [A. Borg Barthet] (referents) un E. Levits,

ģenerāladvokāts J. Mazaks [J. Mazák],

sekretārs R. Grass [R. Grass],

ņemot vērā rakstveida procesu un tiesas sēdi 2006. gada 16. novembrī,

ņemot vērā apsvērumus, ko sniedza:

– B.A.S. Trucks BV vārdā – H. de Bī [H. de Bie] un M. Auvehands [M. Ouwehand], advocaten,

– Nīderlandes valdības vārdā – H. H. Sevenstere [H. G. Sevenster] un K. ten Dama [C. ten Dam], kā arī P. van Ginnekens [P. van Ginneken], pārstāvji,

– Eiropas Kopienu Komisijas vārdā – Ž. Otjo [J. Hottiaux], pārstāve, kam palīdz F. Teitshāfers [F. Tuytschaever], advocaat,

ņemot vērā lēmumu, kas pieņemts pēc ģenerāladvokāta uzklausīšanas, izskatīt lietu bez ģenerāladvokāta secinājumiem,

pasludina šo spriedumu.

Spriedums

1 Lūgums sniegt prejudiciālu nolēmumu ir par to, kā interpretēt Kombinētās nomenklatūras apakšpozīciju 8704 10, kas ietverta I pielikumā Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 1. lpp.), ko groza Komisijas 1998. gada 26. oktobra Regula (EK) Nr. 2261/1998 (OV L 292, 1. lpp.; turpmāk tekstā – “KN”).

2 Šis lūgums tika iesniegts saistībā ar prāvu starp sabiedrību B.A.S. Trucks BV (turpmāk tekstā – “BAS Trucks”) un Inspecteur der Belastingdienst – Douanedistrict Rotterdam [Roterdamas rajona muitas inspektors] par divu automobiļu ar nosaukumu “Dumptrucks” tarifu klasifikāciju KN apakšpozīcijā 8704 10 par pašizgāzējiem, kas izstrādāti lietošanai ārpus ceļiem.

Atbilstošās tiesību normas

Starptautiskās tiesības

3 Briselē 1983. gada 14. jūnijā noslēgtā Starptautiskā konvencija, ar ko izveidota preču aprakstīšanas un kodēšanas harmonizētā sistēma (turpmāk tekstā – “HS”), un tās 1986. gada 24. jūnija grozījumu protokols (turpmāk tekstā – “HS konvencija”) Kopienas vārdā ir apstiprināti ar Padomes 1987. gada 7. aprīļa Lēmumu 87/369/EEK (OV L 198, 1. lpp.).

4 Saskaņā ar minētās konvencijas 3. panta 1. punktu katra līgumslēdzēja puse apņemas nodrošināt, lai to muitas tarifu nomenklatūra un statistika atbilstu HS, izmantot visas HS pozīcijas un apakšpozīcijas, tās nepapildinot un negrozot, un atbilstošos ciparu kodus un ievērot šīs sistēmas ciparu secību. Katra līgumslēdzēja puse apņemas arī piemērot vispārīgos noteikumus HS interpretācijai un visas iedaļu, nodaļu un apakšpozīciju piezīmes un negrozīt HS iedaļu, nodaļu, pozīciju vai apakšpozīciju piemērojamību.

5 Muitas sadarbības padome, vēlāk kļuvusi par Pasaules Muitas organizāciju, kas izveidota ar 1950. gada 15. decembrī Briselē parakstīto starptautisko konvenciju par šādas padomes izveidošanu, saskaņā ar HS konvencijas 8. panta noteikumiem apstiprina HS skaidrojumus, ko pieņem tās 6. pantā paredzētā HS komiteja.

6 HS skaidrojumi par HS pozīciju 8704 nosaka:

“1) Tāpat uz šo pozīciju attiecas:

Pašizgāzēji, kas ir stipras konstrukcijas automobiļi ar apakšā atveramu izgāšanas ierīci un paredzēti būvgružu un dažādu materiālu pārvadāšanai. To mehānisms ar cieto vai kustīgo šasiju, kas parasti aprīkots ar universāliem riteņiem, var pārvietoties pa irdenu zemi. [..]

[..]”

7 Attiecībā uz apakšpozīciju 8704 10 HS skaidrojumi ietver šādu informāciju:

“Šajā apakšpozīcijā ietilpstošie pašizgāzēji no citiem automobiļiem, kas paredzēti preču pārvadāšanai (it īpaši kravas automobiļi ar pacēlāju), parasti atšķiras ar to, ka tiem piemīt šādas īpašības:

– [..]

– asu piekares neesamība;

– pastiprinātas bremzēšanas spēja;

– ierobežotais maksimālais ātrums un darbības rādiuss;

– īpašas riepas irdenai zemei;

– [..].

Tomēr ir jāatzīmē, ka noteikts skaits pašizgāzēju ir īpaši paredzēts izmantošanai raktuvēs vai tuneļos, kā, piemēram, tie, kas ir aprīkoti ar apakšā atveramu pacēlāju. [..]”

Kopienu tiesības

8 Kombinētā nomenklatūra, kas izveidota ar Regulu Nr. 2658/87 kopējā muitas tarifa, kā arī Kopienu ārējās tirdzniecības statistikas prasībām, ir balstīta uz HS, izmantojot tās sešu ciparu pozīcijas un apakšpozīcijas; vienīgi septītais un astotais cipars, kas veido apakškategorijas, tai ir savi.

9 Kombinētās nomenklatūras versija, kas bija piemērojama pamata prāvas faktu rašanās laikā, ir atrodama Regulas Nr. 2261/98 I pielikumā. Šī pielikuma otrajā daļā ir XVII iedaļa ar nosaukumu “Transportlīdzeklis”. Šajā iedaļā cita starpā ir 87. nodaļa ar nosaukumu “automobiļi, traktori, divriteņi un citi zemes transportlīdzekļi, to daļas un piederumi”. Šajā nodaļā ir pozīcija 8704, kas cita starpā satur šādas apakšpozīcijas:

“8704 Kravas automobiļi:

8704 10 – Pašizgāzēji, kas paredzēti izmantošanai ārpus ceļiem:

– – ar kompresijas aizdedzes iekšdedzes virzuļmotoru (dīzeli vai pusdīzeli) vai ar dzirksteļaizdedzes iekšdedzes virzuļmotoru:

8704 10 11 – – – ar kompresijas aizdedzes iekšdedzes virzuļmotoru (dīzeli vai pusdīzeli), kura cilindra tilpums pārsniedz 2500 cm³, vai ar dzirksteļaizdedzes iekšdedzes virzuļmotoru, kura cilindra tilpums pārsniedz 2800 cm³.

[..]

– pārējie, ar kompresijas aizdedzes iekšdedzes virzuļmotoru (dīzeli vai pusdīzeli):

[..]

8704 23 – – kuru pilna masa nepārsniedz 20 t:

[..]

– – – citi:

[..]

8704 23 99 – – – – lietoti.”

10 Visu KN iedaļu un – katrā iedaļā – nodaļu sākumā ir noteiktas piezīmes, proti, iedaļas vai nodaļas piezīmes.

11 XVII iedaļā nav piezīmju, kas būtu jāņem vērā šajā tiesvedībā.

12 Eiropas Kopienu Komisija ir tomēr publicējusi Kombinētās nomenklatūras skaidrojošās piezīmes atbilstoši Regulas Nr. 2658/87 (OV 1998, C 287, 1. lpp.) 10. panta 1. punktam. To redakcijā, kas bija piemērojama pamata prāvas faktu rašanās laikā, minētās skaidrojošās piezīmes attiecībā uz KN pozīcijām no 8704 10 11 līdz 8704 10 90 cita starpā noteica:

“Principā uz šīm apakšpozīcijām attiecas ar priekšā vai aizmugurē, vai no apakšas atveramu izgāšanas ierīci aprīkotie automobiļi, kas īpaši paredzēti smilšu, grants, zemes, akmeņu utt. pārvadāšanai un kalpo nolūkā tos izmantot karjeros, raktuvēs vai celtniecības objektos, ceļu, lidostu vai ostu izbūvēšanai [..].”

13 Vispārīgie KN interpretācijas noteikumi, kas ietverti tās pirmās daļas I iedaļas A apakšiedaļā, cita starpā nosaka:

“Kombinētā nomenklatūra preces klasificē saskaņā ar šādiem principiem:

1. Iedaļu, nodaļu vai apakšnodaļu redakcija dota tikai ērtības labad; juridiski klasifikāciju nosaka atbilstoši pozīciju un iedaļu vai nodaļu attiecīgajām piezīmēm, ja vien atbilstoši turpmākajiem noteikumiem tās nav pretējas minētajām pozīcijām un piezīmēm.

[..]

3. Ja [..] preces prima facie (pirmajā acumirklī) var klasificēt divās vai vairākās pozīcijās, klasifikāciju izdara šādi:

a) priekšroku dod pozīcijai, kurā ir konkrētāks preces apraksts, nevis pozīcijām, kurās preces apraksts ir vispārīgāks [..].

[..]

6. Juridiski preču klasifikāciju pozīcijas apakšpozīcijās nosaka atbilstoši apakšpozīciju noteikumiem un piezīmēm, kā arī pēc analoģijas atbilstoši iepriekš minētajiem noteikumiem, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, iedaļu un nodaļu piezīmes arī ir piemērojamas, ja vien nav noteikts citādi.”

Pamata prāva un prejudiciālais jautājums

14 BAS Trucks importē Eiropas Savienībā cita starpā lietotus pašizgāzējus. 1998. gada jūnijā tā iesniedza divus lūgumus sniegt informāciju par saistošiem tarifiem, kuru priekšmets bija attiecīgi MAN markas automašīna un Scania markas automašīna.

15 Ar 1998. gada 30. jūlija uzziņu par tarifiem Nīderlandes muitas iestādes klasificēja šīs abas automašīnas KN apakšpozīcijā 8704 23 99.

16 Uzskatot, ka minētās automašīnas bija jāklasificē KN apakšpozīcijā 8704 10 11, BAS Trucks iesniedza sūdzību par minēto uzziņu par saistošajiem tarifiem, kura tika noraidīta. Tā iesniedza apelācijas sūdzību par lēmumu noraidīt, kuru apstiprināja Gerechtshof te Amsterdam [Amsterdamas Apelācijas tiesa]. Tādējādi BAS Trucks iesniedza kasācijas sūdzību Hoge Raad der Nederlanden [Nīderlandes Augstākā tiesa].

17 Iesniedzējtiesa attiecīgās preces apraksta šādi:

“Abas automašīnas ir aprīkotas ar vadītāja kabīni un plakanu, apakšā atveramu pacēlāju, un tās ir paredzētas smilšu, akmeņu, būvgružu utt. pārvadāšanai. Pacēlāja priekšgals var tikt pacelts līdz kabīnes augšējai malai. Automašīnas ir aprīkotas arī ar cieto un pastiprināto šasiju, pie kuras ir piestiprinātas četras asis, no kurām divas priekšējās ir vadošās. Asis ir aprīkotas ar rumbas ātruma samazinātāju, lai palielinātu riteņu spēku uz nelīdzenas zemes.

Automašīnas ir aprīkotas ar 22 un 24 collu riteņiem ar īpaša veida riepām (zigzaga veida profils) lietošanai uz irdenas zemes. Tukšgaitā tās var braukt ar maksimālo ātrumu 85 km/stundā. Bākas tilpums attiecīgi ir 300 un 400 litri un vidējais patēriņš 1:1,3, automašīnām darbības rādiuss attiecīgi ir 400 un 550 kilometri. Automašīnu bremzēšanas kapacitāte, kas ir 4100 kW, ir pārāka par normālas kravas automašīnas kapacitāti (no 1900 līdz 2400 kW). Automašīnām ir motors ar kompresijas aizdedzi. Scania P 113 8x4 ir 11 028 cm3 cilindrs. MAN 41 372 8x4 ir 22 967 cm3 cilindrs.

Scania P 113 8x4 pašmasa ir 14 800 kg, svars ar kravu – 21 200 kg. MAN 41 372 8x4 pašmasa ir 14 420 kg, svars ar kravu – 21 580 kg. Proporcijas starp svaru bez kravas un svaru ar kravu abām šīm automašīnām nepārsniedz 1:1,6.”

18 Iesniedzējtiesa uzskata, ka KN apakšpozīcijas 8704 10 noteikumi nesniedz pietiekamu norādi, lai bez sapratīgām šaubām varētu droši nonākt pie attiecīgo automašīnu tarifu klasifikācijas, pat ņemot vērā informāciju par pozīciju 8704, ko sniegusi Pasaules Muitas organizācija un Eiropas Kopiena. Tā turklāt uzskata, ka, kaut arī automašīnas 2004. gada 16. septembra spriedumā lietā C‑396/02 DFDS (Krājums, I‑8439. lpp.) bez šaubām ir kvalificējamas kā “pašizgāzēji” KN apakšpozīcijas 8704 10 izpratnē, šis spriedums neprecizē veidu, kādā ir jāinterpretē kritērijs “izstrādāts lietošanai ārpus ceļiem”, kas tāpat ir daļa no šās apakšpozīcijas redakcijas.

19 Šādos apstākļos Hoge Raad der Nederlanden nolēma apturēt tiesvedību un uzdot Tiesai šādu prejudiciālo jautājumu:

“Vai apstāklis, ka pašizgāzēji ir izstrādāti lietošanai arī uz valsts asfaltētajiem ceļiem, ņemot vērā to raksturīpašības, traucē tos klasificēt [KN] apakšpozīcijā 8704 10?”

Par prejudiciālo jautājumu

Tiesai iesniegtie apsvērumi

20 BAS Trucks apgalvo, ka strīdīgie pašizgāzēji tiek izstrādāti lietošanai ārpus ceļiem. Tā uzskata, ka tas fakts, ka minētie pašizgāzēji var pārvietoties pa valsts asfaltētajiem ceļiem, neizslēdz to, ka tie tiek izstrādāti lietošanai ārpus ceļiem. Tā uzsver, ka nedz piezīmes, kas attiecas uz KN 87. nodaļu, nedz KN apakšpozīcija 8704 10 neprecizē, ka pašizgāzēji ir jāizstrādā tikai lietošanai ārpus valsts ceļiem. Tā piebilst – kaut arī minētie pašizgāzēji var pārvietoties pa ceļiem, tas nav ekonomiski izdevīgi, ņemot vērā augstās izmaksas un to salīdzinoši ar parastajām kravas automašīnām ierobežoto darbības rādiusu.

21 Līdz ar to BAS Trucks ierosina Tiesai atbildēt uz jautājumu, ka apstāklis, ka pašizgāzēji, kas ir izstrādāti lietošanai ārpus valsts ceļiem, papildus var arī pa tiem pārvietoties tiem piemītošo īpašību dēļ, netraucē tos klasificēt KN apakšpozīcijā 8704 10.

22 Nīderlandes valdība apgalvo, ka KN apakšpozīcijas 8704 10 redakcija nozīmē, ka automašīnai ir vienlaicīgi jāatbilst diviem nosacījumiem, lai to varētu klasificēt šajā apakšpozīcijā, proti, tai ir jābūt “pašizgāzējam” un ir jābūt izstrādātai lietošanai ārpus ceļiem. Minētā valdība uzskata, ka šis otrais nosacījums ir atsevišķa prasība, kas ir jāizpilda neatkarīgi no pirmā nosacījuma, un apgalvo, ka tas, ka minētie pašizgāzēji nav paredzēti vienīgi lietošanai ārpus ceļiem, bet arī uz valsts ceļiem, neļauj tos klasificēt KN apakšpozīcijā 8704 10. Nīderlandes valdība interpretē noteikumus “izstrādāti lietošanai ārpus ceļiem” tā, ka pašizgāzēji ir jāizstrādā vienīgi lietošanai ārpus ceļiem, lai tos varētu ietvert KN apakšpozīcijā 8704 10.

23 Līdz ar to Nīderlandes valdība aicina Tiesu atbildēt uz jautājumu, ka apstāklis, ka pašizgāzēji tiek izstrādāti lietošanai arī uz valsts asfaltētajiem ceļiem, ņemot vērā to raksturīpašības, traucē tos klasificēt KN apakšpozīcijā 8704 10.

24 Komisija uzskata, ka ne pati KN pozīcijas redakcija, ne KN skaidrojošās piezīmes, ne arī HS skaidrojošās piezīmes nenorāda uz to, ka pašizgāzēji ir jāizstrādā tikai lietošanai ārpus ceļiem. Atbilstoši šās iestādes apgalvotajam kompetentajām valsts iestādēm praktiski ir jāizvērtē katrā atsevišķā gadījumā, vai pašizgāzējs ir pirmām kārtām izstrādāts lietošanai ārpus ceļiem vai uz valsts asfaltētajiem ceļiem. Pēdējā minētajā gadījumā klasifikācija KN apakšpozīcijā 8704 10 ir izslēdzama.

25 Līdz ar to Komisija piedāvā atbildēt uz prejudiciālo jautājumu, ka tas apstāklis vien, ka pašizgāzēji tiek izstrādāti lietošanai arī uz valsts asfaltētajiem ceļiem, ņemot vērā to raksturīpašības, netraucē tos klasificēt KN apakšpozīcijā 8704 10. Tā piebilst, ka valsts tiesai ir jāizvērtē, pamatojoties uz visām pašizgāzēju raksturīpašībām un ņemot vērā atbilstošās KN un HS skaidrojošās piezīmes, vai tie ir attiecināmi uz KN apakšpozīciju 8704 10.

Tiesas atbilde

26 Iesniedzējtiesa būtībā jautā, vai apstāklis, ka “pašizgāzēji” KN apakšpozīcijas 8704 10 izpratnē tiek izstrādāti tādā veidā, ka tos var lietot arī uz valsts asfaltētajiem ceļiem, traucē tos klasificēt minētajā apakšpozīcijā.

27 Sākotnēji ir jāatgādina, ka atbilstoši pastāvīgajai judikatūrai nolūkā nodrošināt tiesisko drošību un kontroles iespējas noteicošais kritērijs preču tarifu klasifikācijai vispārīgā veidā ir jāmeklē to īpašībās un objektīvajās īpatnībās, kas noteiktas Kombinētās nomenklatūras pozīcijas redakcijā un sadaļu vai nodaļu piezīmēs (skat. it īpaši iepriekš minēto spriedumu lietā DFDS, 27. punkts, 2005. gada 15. septembra spriedumu lietā C‑495/03 Intermodal Transports, Krājums, I‑8151. lpp., 47. punkts, un 2005. gada 8. decembra spriedumu lietā C‑445/04 Possehl Erzkontor, Krājums, I‑10721. lpp., 19. punkts).

28 Skaidrojošajām piezīmēm, ko attiecībā uz Kombinētās nomenklatūras izstrādājusi Komisija un ko attiecībā uz HS izstrādājusi Pasaules Muitas organizācija, ir būtiska loma dažādu pozīciju piemērojamības interpretācijā, tomēr nav tiesību obligāta rakstura (skat. 1999. gada 28. aprīļa spriedumu lietā C‑405/97 Mövenpick Deutschland, Recueil, I‑2397 lpp., 18. punkts).

29 Turklāt preču lietošanas mērķis var būt objektīvs klasifikācijas kritērijs, ja tas minētajai precei ir raksturīgs un šo raksturīgumu var novērtēt atkarībā no tā raksturīpašībām un objektīvajām īpašībām (skat. 1995. gada 1. jūnija spriedumu lietā C‑459/93 Thyssen Haniel Logistic, Recueil, I‑1381. lpp., 13. lpp.).

30 Kā Tiesa atzīmēja iepriekš minētā sprieduma lietā DFDS 31. punktā, KN apakšpozīcijas 8704 10 redakcija jau nozīmē, ka, lai automašīnu varētu klasificēt šajā apakšpozīcijā, tai ir jāatbilst diviem nosacījumiem, proti, ir jābūt “pašizgāzējam” un izstrādātai izmantošanai ārpus ceļiem.

31 Ir jāatzīst, ka vienīgais kritērijs, uz ko Nīderlandes valdība atsaucās, lai atteiktos klasificēt strīdīgās automašīnas kā pašizgāzējus KN apakšpozīcijas 8704 10 izpratnē, ir tas, ka minētie pašizgāzēji tiek izstrādāti ne tikai lietošanai ārpus ceļiem, bet arī uz valsts asfaltētajiem ceļiem.

32 No tās redakcijas izriet, ka KN apakšpozīcija 8704 10 ir īpaša pozīcija automašīnām, kas tiek izstrādātas konkrētai lietošanai, proti dažādu materiālu iekraušanai un izkraušanai ārpus ceļiem. Citas to automašīnu kategorijas, kas ir paredzētas preču pārvadāšanai, attiecas uz vispārīgajām apakšpozīcijām, kas nošķir nevis pēc lietošanas, kurai tās ir paredzētas, bet atkarībā no šo automašīnu īpašajām tehniskajām raksturīpašībām. No tā izriet, ka – kā to uzsvēra ģenerāladvokāte Štiksa-Hakla [Stix-Hackl] savu secinājumu iepriekš minētajam spriedumam lietā DFDS 33. punktā – pašizgāzēju īpašais mērķis ir noteicošais kritērijs klasifikācijai KN apakšpozīcijā 8704 10.

33 Kombinētās nomenklatūras skaidrojošās piezīmes, kas attiecas uz apakšpozīcijām no 8704 10 11 līdz 8704 10 90, apraksta pašizgāzējus kā automobiļus, kas ir “īpaši paredzēti smilšu, grants, zemes, akmeņu utt. pārvadāšanai un kalpo nolūkā tos izmantot karjeros, raktuvēs vai celtniecības objektos, ceļu, lidostu vai ostu izbūvēšanai”.

34 HS skaidrojošās piezīmes, kas attiecas uz apakšpozīciju 8704 un 8704 10, apraksta pašizgāzējus kā automašīnas, “kas parasti ir aprīkotas ar universālajiem riteņiem [un var] pārvietoties pa irdenu zemi”, kuru maksimālais ātrums un darbības rādiuss ir ierobežoti salīdzinājumā ar automašīnām, kas īpaši izstrādātas lietošanai uz valsts asfaltētajiem ceļiem un kas parasti ir aprīkotas ar īpašām riepām irdenai zemei.

35 Vispārīgi, ņemot vērā to pašizgāzēju, kas paredzēti KN apakšpozīcijā 8704 10, raksturīpašības, proti, tādas kā universālie riteņi, īpašas riepas irdenai zemei un ierobežotais maksimālais ātrums un darbības rādiuss, šķiet, ka tādas automašīnas galvenokārt ir paredzētas materiālu pārvadāšanai karjeros, raktuvēs vai būvlaukumos, tas ir, ārpus ceļiem. Šīs raksturīpašības tās nošķir no citām automašīnām, kas ir paredzētas preču pārvadāšanai, jo atšķirībā no tām tās galvenokārt ir paredzētas braukšanai pa zemi, kas nav valsts asfaltētie ceļi.

36 No iepriekš minētā izriet, ka, lai tie varētu tikt klasificēti KN apakšpozīcijā 8704 10, pašizgāzējiem ir jābūt īpaši izstrādātiem materiālu pārvadāšanai un izkraušanai ārpus ceļiem.

37 Tomēr ne no Kombinētās nomenklatūras apakšpozīcijas 8704 10 teksta, ne no Kombinētās nomenklatūras un HS skaidrojošajām piezīmēm neizriet, ka minētajiem pašizgāzējiem ir jābūt izstrādātiem tādā veidā, lai tos varētu lietot tikai ārpus ceļiem.

38 Pretēji tam, ko apgalvo Nīderlandes valdība, to pašizgāzēju galvenā raksturiezīme, kas ir paredzēti KN apakšpozīcijā 8704 10, nav tā, ka ir jāizslēdz to iespēja pārvietoties pa ceļiem, bet ka tie ir galvenokārt izstrādāti braukšanai pa vairāk vai mazāk nelīdzenu zemi. Tas, ka pašizgāzēji tiek izstrādāti tā, ka tie arī papildus var pārvietoties pa valsts asfaltētajiem ceļiem, nav noteicošais elements to klasificēšanai KN.

39 No iepriekš minētā izriet, ka tas vien, ka pašizgāzējs ir izstrādāts tā, ka tas var pārvietoties ne tikai ārpus ceļiem, bet arī pa valsts asfaltētajiem ceļiem, nav pietiekams, lai izslēgtu minētās automašīnas klasifikāciju par pašizgāzēju KN apakšpozīcijas 8704 10 izpratnē.

40 Valsts iestādēm ir jāpārbauda katrā atsevišķā gadījumā, pakļaujot to tiesas kontrolei, vai pašizgāzējs ir izstrādāts īpaši un galvenokārt lietošanai ārpus ceļiem vai – tieši pretēji – tas ir izstrādāts galvenokārt lietošanai uz valsts asfaltētajiem ceļiem. Šim nolūkam ir jānosaka, pamatojoties uz visām attiecīgās automašīnas raksturīpašībām, vai tai ir vai nav būtiskās raksturīpašības, kas uzskaitītas attiecīgajās Kombinētās nomenklatūras un HS skaidrojošajās piezīmēs.

41 Līdz ar to ir jāatbild uz uzdoto jautājumu, ka KN apakšpozīcija 8704 10 ir jāinterpretē tā, ka šajā apakšpozīcijā ietilpst tādi pašizgāzēji minētās apakšpozīcijas izpratnē, kas ir izgatavoti īpaši un galvenokārt lietošanai ārpus valsts asfaltētajiem ceļiem. Tas, ka pašizgāzēju raksturīpašības ļauj tiem papildus pārvietoties pa valsts asfaltētajiem ceļiem, netraucē tos klasificēt kā pašizgāzējus minētās apakšpozīcijas izpratnē.

Par tiesāšanās izdevumiem

42 Attiecībā uz pamata lietas dalībniekiem šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Tiesāšanās izdevumi, kas radušies, iesniedzot apsvērumus Tiesai, un kas nav minēto lietas dalībnieku tiesāšanās izdevumi, nav atlīdzināmi.

Ar šādu pamatojumu Tiesa (piektā palāta) nospriež:

Apakšpozīcija 8704 10 Kombinētajā nomenklatūrā, kas ir ietverta Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu, ko groza Komisijas 1998. gada 26. oktobra Regula (EK) Nr. 2261/1998, I pielikumā, ir jāinterpretē tā, ka šajā apakšpozīcijā ietilpst tādi pašizgāzēji minētās apakšpozīcijas izpratnē, kas ir izgatavoti īpaši un galvenokārt lietošanai ārpus valsts asfaltētajiem ceļiem. Tas, ka pašizgāzēju raksturīpašības ļauj tiem papildus pārvietoties pa valsts asfaltētajiem ceļiem, netraucē tos klasificēt kā pašizgāzējus minētās apakšpozīcijas izpratnē.

[Paraksti]